২০০৯ সালে সরকার গঠনের পরপরই বর্তমান সরকার একটি যুগোপযোগী ব্রডব্যান্ড নীতিমালা প্রণয়ন ও বাস্তবায়ন শুরু করে। এর আওতায় বেশ কিছু পদক্ষেপ গ্রহণ করার ফলে চালু হয় তৃতীয় প্রজন্মের মোবাইল সেবা, সম্প্রসারিত হয় ব্রডব্যান্ডের সীমানা এবং ক্রমান্বয়ে দেশে একমাত্র সাবমেরিন কেবলের বিকল্প সংযোগও পাওয়া যায়। দুর্ভাগ্য হলো, ওই নীতিমালা ২০১৫ সালে তামাদি হয়ে যাওয়ার পরও আজ পর্যন্ত সেটিকে হালনাগাদ করার কোনো উদ্যোগ নেই। ওই নীতিমালার লক্ষ্যমাত্রা অর্জনের কোনো হিসাব-নিকাশ হয়েছে কি না, সেটাও জানা যায়নি। অথচ একই সময়ে প্রণীত তথ্য ও যোগাযোগপ্রযুক্তি নীতিমালা এরই মধ্যে একবার পরিমার্জিত হয়ে নতুনভাবে গৃহীত হয়েছে এবং সেটিরও হালনাগাদ করার কার্যক্রম সম্প্রতি শুরু করেছে তথ্য ও যোগাযোগপ্রযুক্তি বিভাগ। জাতীয় টেলিকম নীতিমালা তামাদি হয়ে গেছে ২০১০ সালেই। সেটিও হালনাগাদ করার কোনো উদ্যোগ বিটিআরসি বা টেলিযোগাযোগ বিভাগ গ্রহণ করেনি।